Käytännössä sopeuttamistoimet merkitsevät korkeintaan 20 ihmisen irtisanomista tai osa-aikaistamista.

Kesällä 2018 IL vieraili Ähtärissä – tuolloin kaupunginjohtaja Jarmo Pienimäki kuvaili taloutta tervehtyvänä.

Ähtärin eläinpuisto Oy:ssä alkavat yt-neuvottelut. Ne koskevat kolmea yhtiötä: Ähtärin eläinpuistoa, Hotelli Mesikämmentä ja Snowpanda-yhtiötä.

Käytännössä sopeuttamistoimet merkitsevät korkeintaan 20 ihmisen irtisanomista tai osa-aikaistamista, tiedotteessa kerrotaan.

Yt-neuvottelujen aikana käsitellään myös muita vaihtoehtoja tuloskunnon parantamiseksi, kuten lomautuksia, siirtoja eri tehtäviin sekä koulutus- ja uudelleensijoitusmahdollisuuksia. Lisäksi kustannussäästöjä haetaan kaikissa yhtiöissä myös muilta toiminnan osa-alueilta, tiedotteessa kerrotaan. Yhtiöissä on yhteensä 50 vakituista työntekijää.

Toimitusjohtaja Kimmo Studen mukaan vuoden 2019 tappiollinen tulos ei johdu pandoista. Arkistokuva. Jussi Mustikkamaa

Noin miljoonan tappiot

Eläinpuiston, hotellin ja Snowpanda-yhtiön toiminta vajosi tappiolliseksi vuoden 2019 aikana, ja yhtiöt tavoittelevat yt-neuvotteluilla yhteensä korkeintaan 700 000 euron vuotuisia säästöjä henkilöstökuluissa.

Ähtärin eläinpuistoyhtiöiden arvioitu tappio vuonna 2019 on noin miljoona euroa. Yhtiön hallitus toteaa liiketoiminnan tervehdyttämisen ja toiminnan kääntämisen kannattavaksi edellyttävän kaikkien kustannusten pienentämistä.

Yt-neuvotteluilla yhtiöt tavoittelevat yhteensä korkeintaan 700 000 euron vuotuisia säästöjä henkilöstökuluissa. Arkistokuva. Jenni Gästgivar

Pandojen kustannuksia ei kerrota

Ähtärin eläinpuisto Oy:n toimitusjohtaja Kimmo Stude sanoo, että huonoa taloustilannetta pitää arvioida kokonaisuutena. Eläinpuiston kävijämäärät tippuivat vuonna 2019 sitä edeltäneen vuoden luvuista. Tappiota aiheutti muun muassa se, että tätä muutosta kävijämäärissä ei osattu ennakoida.

– Olimme mitoittaneet resurssimme suuremmiksi kuin mitä olisi ollut tarve, Stude kertoo.

Hänen mukaansa tappiollinen tulos ei johtunut pandoista ja niiden aiheuttamista kustannuksista. Lumi ja Pyry saapuivat Kiinasta Ähtäriin alkuvuonna 2018.

– En dramatisoisi liikaa pandojen vaikutusta. Silloin kun pandat tulivat, niin niiden positiivinen vaikutus oli erittäin suuri. En osaa sanoa, että mikä kaikki on vaikuttanut siihen, että pandojen vaikutus ei enää viime vuonna ollut yhtä suuri.

Yleisön kiinnostus pandoja kohtaan siis laski vuonna 2019 verrattuna niiden ensimmäiseen vuoteen Ähtärissä.

– Jos kansainvälisesti katsotaan, niin pandojen ensimmäinen vuosi oli vahvasti positiivinen verrattuna verrokkikohteisiin. Toinen vuosi on ollut vähän jyrkempi toiseen suuntaan kuin on ajateltu, Stude sanoo.

Hän ei kerro, kuinka suuria kustannuksia pandat eläinpuistolle aiheuttavat.

– Niihin sisältyy kahdenkeskisiä sopimuksia Kiinan kanssa, Stude toteaa.